**Pravila natječaja „EU2ME“**

# Hrvatska zajednica županija poziva sve kreativce od 16 do 30 godina da se prijave na natječaj „EU2ME“ za foto, video i literarne radove. Kreativni natječaj organizira se u sklopu projekta CROSSOVER financiranog iz programa Europa za građane.

Cilj je natječaja je potaknuti mlade da o svojoj općini, gradu ili županiji promišljaju kao djelu Europske unije.

Natječajem želimo potaknuti mlade da sami stvaraju i razmišljaju o Europskoj uniji, kao i svim pozitivnim aspektima koje je članstvo u Europskoj uniji donijelo Republici Hrvatskoj. Stoga od mladih očekujemo da promisle o Europskoj uniji i putem svojih fotografija, videa ili sastavaka odgovore na sljedeća pitanja:

* Što je to Europska unija?
* Što Europska unija čini za mene?
* Gdje vidim budućnost Europske unije?
* Zašto su mladima važni izbori za Europski parlament?
* Koji su potencijalni izazovi Europske unije?
* Što danas znači biti mladi Europljanin?
* Zašto je moj glas bitan?

Svojim radovima sudionici mogu odgovoriti samo na jedno ili na više gore navedenih pitanja.

Ovaj natječaj organiziran je u sklopu projekta CROSSOVER. Projekt okuplja 14 partenra iz 12 zemalja koji su podijeljeni u dvije grupe. U prvoj skupini su organizacije iz zemalja gdje je sudjelovanje građana izborima 2014. godine bilo nisko: Češka (18.20%), Hrvatska (25.24%), Mađarska (28.97%), Poljska (23.83%), Slovenija (24.55%) i Slovačka (13.05%). U drugoj skupini su zemlje s najvećom izlaznošću građana na izbore: Malta (74.80%), Italija (57.22%), Danska (56.32%), Irska (52.44%), Švedska (51.07%). Temeljna ideja projekta je razviti akcije koje mogu učinkovito riješiti nedostatak interesa za glasanje mladih na europskoj razini. Kako bi se ispravno riješio taj izazov, potrebna je promjena načina razmišljanja, a to se mora postići "zdravom" izloženost raspravama i aktivnostima o tome zašto je sudjelovanje presudno za budućnost Unije i njezine građane. Stoga, očekivani rezultati projekta su poboljšanje znanja i vještina mladih sudionika i unapređenje demokratskog angažmana potaknutog na europskoj razini, uglavnom kroz povećanje stope sudjelovanja na izborima za Europski parlament 2019.

**Tema** „EU2ME“ omogućuje mladima široki kreativni izražaj, a nagrade će se dodijeliti u tri kategorije – najbolja fotografija, najbolji video i najbolji sastavak.

**Vrijeme trajanja kreativnog natječaja „EU2ME“**

Natječaj je otvoren od **10. siječnja 2019. godine u 00:00 sati do 21. siječnja 2019. godine u 23:59 sati.**

# Tijek nagradne igre:

Prijavljeni će se radovi natjecati u tri (3) različite kategorije – najbolja fotografija, najbolji video i najbolji sastavak. Nakon završetka kreativnog natječaja tročlani će žiri odabrati po tri najbolja rada iz svake kategorije.

U kategoriji "najbolja fotografija", nakon završetka natječaja tročlani stručni žiri odabrat će tri najbolje fotografije. Sve pristigle fotografije svaki član stručnog žirija ocjenjuje **bodovima od 1 – 10**. Fotografije će biti rangirane sukladno ocjenama stručnog žirija. Nagrađene fotografije bit će objavljene na službenoj internetskoj stranici Hrvatske zajednice županija, kao i na Facebook stranici te Instagram profilu Hrvatske zajednice županije.

U kategoriji "najbolji video", nakon završetka natječaja tročlani stručni žiri odabrat će tri najbolja video uratka. Sve pristigle video uratke svaki član stručnog žirija ocjenjuje **bodovima od 1 – 10**. Video uratci će biti rangirani sukladno ocjenama stručnog žirija. Nagrađeni video uratci bit će objavljeni na službenoj internetskoj stranici Hrvatske zajednice županija, YouTube kanalu te Facebook stranici Hrvatske zajednice županije.

U kategoriji „najbolji sastavak“, nakon završetka natječaja tročlani stručni žiri odabrat će tri najbolja sastavka. Sve pristigle sastavke svaki član žirija ocjenjuje **bodovima od 1 – 10**. Pristigli sastavci će biti rangirani sukladno ocjenama stručnog žirija. Nagrađeni sastavci bit će objavljeni na službenoj internetskoj stranici Hrvatske zajednice županija.

# Nagrade

Dodjela nagrada autorima i autoricama fotografija, videa i sastavaka za 1., 2. i 3. mjesto prema izboru žirija održat će se nakon što stručni žiri donese odluku o pobjednicima.

# Nagradni fond

Fond nagrada sastoji se od **devet nagrada.**

Nagrada za 1. mjesto u kategoriji „Najbolja fotografija prema mišljenju žirija“ jest ***GoPro Hero 7 white kamera.*** Nagrada za 2. mjesto i 3. mjesto (najbolja fotografija prema mišljenju žirija) jest poklon paket Hrvatske zajednice županija.

Nagrada za 1. mjesto u kategoriji „Najbolji video uradak prema mišljenju žirija“ jest ***GoPro Hero 7 white kamera***. Nagrada za 2. mjesto i 3. mjesto (najbolja video prema mišljenju žirija) jest poklon paket Hrvatske zajednice županija.

Nagrada za 1. mjesto u kategoriji „Najbolji sastavak prema mišljenju žirija“ jest ***GoPro Hero 7 white kamera.*** Nagrada za 2. mjesto i 3. mjesto (najbolja sastavak prema mišljenju žirija) jest poklon paket Hrvatske zajednice županija.

Nagrade će osigurati Hrvatska zajednica županija.

# Ukupni nagradni fond iznosi približno 7000 kuna.

# Dobitnici nagrada nemaju pravo tražiti isplatnu novčane protuvrijednosti osvojene nagrade ili tražiti drugačije nagrade ili u većim količinama od onih koje su označene u ovim Pravilima.

**Dodjela nagrada**

# Nagrade najboljima biti će dodijeljene 4. veljače na međunarodnoj konferenciji za mlade u Zagrebu.

# Uvjeti i način predaje fotografija:

**Sudionici**: svi mladi od 16 do 30 godina s prijavljenim prebivalištem na području Europske unije.

Fotografije: Svaki/a autor/ica može poslati najviše pet (5) fotografija. Uz svaku fotografiju autor mora ukratko navesti (u jednoj do dvije rečenice) zašto je odabrao/la navedenu fotografiju, a vezano uz temu natječaja. Fotografije se predaju na e-mail tajnistvo@hrvzz.hr, a prilikom prijave autor je dužan poslati svoje ime i prezime. Fotografije moraju biti isključivo u digitalnom obliku, u JPG formatu visoke kvalitete – minimalnih dimenzija od 2500 do 3500 piksela (visina ili širina fotografije), rezolucije 300 dpi (fotografija može biti snimljena analognim fotoaparatom, no u natječaju treba biti prijavljena u digitalnom obliku).

Video: Svaki autor može prijaviti najviše tri (3) video uratka. Video uratke mogu prijaviti pojedinici i skupine do 5 članova. Video uratci ne smiju biti kraći od 20 sekundi, niti duži od 120 sekundi. Video uratke autori šalju na tajnistvo@hrvzz.hr (putem wetransfer-a ili nekog drugog alata za slanje velikih e-mailova). Prilikom prijave potrebno je navesti ime autora, odnosno svih članova skupine koja prijavljuje video uradak.

Sastavak: Svaki autor može se prijavti sa jednim (1) sastavkom koji ne smiju biti kraći od 300, niti duži od 1000 riječi. Sastavke autori šalju na tajnistvo@hrvzz.hr, a prilikom prijave autor je dužan polsati svoje ime i prezime. Poslani sastavak treba biti poslan u Word formatu.

U slučaju nepoštivanja uvjeta kreativnog natječaja, sudionik će biti diskvalificiran.

**Autorska prava**

Sudionik/ica garantira da ne postoje prava trećih osoba i da će sve eventualne zahtjeve trećih osoba rješavati osobno i bez dodatne naknade.

# Autor/autorica fotografija, videa ili sastavka poslanih na ovaj kreativni natječaj prepušta ostvarivanje autorskog prava u dijelu reproduciranja, distribucije i predstavljanja javnosti tih djela Hrvatskoj zajednici županija i njezinim partnerima, sponzorima i medijima, vremenski, prostorno, dimenzijski i količinski neograničeno, u bilo kojem elektroničkom, tiskovnom ili inom mediju u svrhu promidžbe hrvatskih županija i samog autora, te se za takvo korištenje autorskog djela odriče honorara u bilo kojem obliku kao i prava na potraživanje autorske naknade.

Pri svakom korištenju fotografija, videa ili sastavaka iz ovog kreativnog natječaja Hrvatska zajednica županija obvezuje se naznačiti autora/autoricu.

Tekst kreativnog natječaja biti će objavljen na službenim internetskim stranicama Hrvatske zajednice županija.

# Važno: Fotografije, video uratci i sastavci prikupljeni putem natječaja Hrvatska zajednica županija koristit će isključivo u promotivne svrhe u sklopu projekta CROSSOVER: objava na Facebooku Hrvatske zajednice županija, objava na internetskoj stranici Hrvatske zajednice županija, objava na službenim stranicama hrvatskih županija, objava na Instagram i YouTube kanalu Hrvatske zajednice županija i na službenim web stranicama projekta CROSSOVER.

# Obrada podataka

# Slanjem prijave za kreativni natječaj, sudionici su suglasni da Hrvatska zajednica županija, kao voditelj obrade osobnih podataka, može obrađivati podatke u svrhu provođenja kreativnog natječaja „EU2ME“. Hrvatska zajednica županija će obrađivati podatke prema pravilima o zaštiti osobnih podataka, a voditelj i izvršitelj obrade podataka će čuvati podatke sudionika sljedećih 120 dana od dana završetka natječaja nakon čega će podaci biti uništeni. Osobni podaci dobitnika drugih i trećih nagrada čuvati će se do kraja projekta 31. prosinca 2019. godine, a za dobitnike prvih nagrada podaci će se čuvati do kraja trajanja jamstva na ispravnost proizvoda koji će dobitnicima biti dodijeljeni kao nagrada.

# Podnošenje podataka za ovaj natječaj je dobrovoljno. Svaki sudionik ima pravo da od voditelja obrade osobnih podataka zatraži pristup osobnim podacima, ispravak ili brisanja osobnih podataka, odnosno njihovo ograničavanje obrade.

# Voditelj obrade osobnih podataka neće otkriti ili ustupiti podatke trećim osobama.

# Informacije o obradi osobnih podataka su dostupne na webu Hrvatske zajednice županija: [www.hrvzz.hr](http://www.hrvzz.hr)